Cheetahs se tuis-jagveld eis nog 'n oorsese slagoffer | Maroela Media
Die tuisspan het in Bloemfontein met 28-21 teen die Scarlets van Llanelli gewen in 'n wedstryd waarin albei spanne nie geskroom het om met die bal te hardloop nie.
Ja, die Walliesers was sonder 'n hele paar sleutelspelers. Maar die Cheetahs het self twee manne, Francois Venter en Oupa Mohoje, gehad wat in Cardiff toetsrugby gespeel het en daarbenewens nóg nege wat nie vir die wedstryd oorweeg kon word nie.
Ondanks talle foute en dissipline, met laasgenoemde wat veral by die Scarlets gelol het, was dit 'n lekker wedstryd waarin die Cheetahs herbeklemtoon het dat 'n besoek van die Britse en Ierse spanne aan die Vrystaatstadion vir almal 'n moeilike stryd sál beteken.
♦ Die gelykopstryd is ietwat versteur toe die amperse nuweling, vanjaar se Matiekaptein, Craig Barry – wat verlede week as plaasvervanger gaan druk het – Saterdagaand na sowat 58 minute 'n pragtige individuele poging net regs van die regoppaal afgerond het.
Dit het die rustydtelling van 16-11 na 21-11 geneem met nog 22 minute speeltyd oor – maar die Scarlets het feitlik onmiddellik ook met 'n verdoelde drie toegeslaan.
Tien minute later het Barry egter weer so gemaak, en ondanks 'n paar goeie aanvalle van die besoekers was dit net te veel vir hulle en het 'n laat strafdoel vyf minute voor die einde darem aan hulle 'n bonuspunt op 21-28 besorg.
Cheetahs (16) 28: Drieë: William Small-Smith, Craig Barry (2). Doelskoppe: Fred Zeilinga (2). Strafdoele: Fred Zeilinga (3)
Scarlets (11) 21: Drieë: Jessie Davis, Ioan Nicholas. Doelskoppe: Dan Jones. Strafdoele: Dan Jones (2), Tom Prydie